《送林武宣之楚》
清代·曹尔垣

金风秋气肃，霜林翳远道。游子辞故乡，登途展遐眺。

寒烟横苍莽，积翠迷深窅。扬帆千里去，云山一何杳。

江声日夜闻，清猿伤客抱。抑郁念伊人，抗情寄物表。

俯仰今昔间，爰披江蓠草。相思秋水清，相见春风杪。

同心蕙与兰，两地参与昴。侧身云梦泽，离怀空缭绕。

申章托缱绻，意气良自宝。

作者简介：曹尔垣，字彦师，号中郎，嘉善人。诸生。